# Ülesanded, hindamiskriteeriumid, juhendaja ülesanded

1. Üliõpilase Õpetajakoolituse põhipraktika I lõppedes koostatud eneseanalüüs on lähtepunktiks Õpetajakoolituse põhipraktika II-le.
2. Üliõpilane koostab koostöös juhendava õppejõuga ja juhendava õpetajaga praktika perioodiks tegevuskava. Tegevuskava sisaldab vaatlustundide ja antavate tundide aegasid (tunniplaani), klassijuhatajatöö ülesandeid, seminaride ja konsultatsioonide aegu koolis ja ülikoolis, õppejõudude koolikülastuse aegu.

*Hindamiskriteeriumid:* tegevuskava sisaldab kõiki nõutud osi ja on valmis esimese praktikanädala lõpuks. Tegevuskava on juhendajatega kooskõlastatud.

1. Üliõpilane vaatleb 8-10, õpitaval erialal töötav üliõpilane 4-5 tundi ja koostab vaadeldud tundidest koondanalüüsi.

*Hindamiskriteeriumid:* Üliõpilane lähtub analüüsi koostades õpitust ja soovitatud kirjandusest ning kasutab tekstis vastavaid viiteid. Seejuures kasutatakse erialast terminoloogiat. Vaatlusanalüüs on sidus ja loogiline ning selles eristub üliõpilase lähenemisnurk.

1. Üliõpilane viib läbi ainetunde (24-30 tundi, õpitaval erialal töötav üliõpilane 10-15 tundi). 2/3 tundidest vaatleb ja tagasisidestab juhendav õpetaja, vähemalt üht tundi vaatleb ja tagasisidestab ülikooli didaktik.

*Hindamiskriteeriumid:*  3 tunni kohta on juhendava õpetaja hindamislehed, vähemalt ühe tunni kohta ülikoolipoolse juhendaja hindamisleht.

1. Üliõpilane koostab läbiviidavate tundide konspektid.

*Hindamiskriteeriumid:* Esitatud on 8-10 eriilmelise ainetunni konspekti koos lisamaterjalidega, tegevõpetajal 4-5 konspekti koos lisamaterjalidega. Konspektid vastavad erialainstituudis kehtestatud vormistusnõuetele ja tunni hindamiskriteeriumidele.

1. Üliõpilane täidab ühe klassi juures klassijuhataja ülesandeid. Üliõpilane abistab juhendavat õpetajat klassijuhataja ülesannete täitmisel ja kirjeldab oma tegevust. Kirjeldus sisaldab järgnevat: Millised on klassijuhataja (kasvatuslikud, organisatoorsed, aruandlusega seotud jne.) ülesanded antud koolis? Kui suur on klassijuhataja töö maht? Milline on *arenguvestluse* sisu ja korraldus antud koolis (küsimustikud, läbiviimise kord, tulemuste vormistamine jmt.)? Mille poolest erineb klassijuhataja roll ja vastutus aineõpetaja rollist?

*Hindamiskriteeriumid:*  Kokkuvõte sisaldab sisaldab kõiki nõutud komponente ja on 2000-2500 tähemärki pikk.

7. Üliõpilane valmistab ette ja viib läbi klassivälise ürituse.

*Hindamiskriteeriumid:* Klassivälise ürituse kirjeldus sisaldab teema valiku põhjendust (sh isiklik eelistus ja pedagoogiline aspekt) ning eesmärgi kirjeldust, tegevuse kirjeldust ja läbiviimise analüüsi. Kirjeldus on 2500- 3500 tähemärki pikk.

8. Üliõpilane teeb praktikategevustest kokkuvõtte (tegevuste aruanne), mis sisaldab ülevaadet tegevuskava tegelikust täitmisest.

*Hindamiskriteeriumid:* tegevuste kokkuvõte sisaldab ülevaadet kõigist praktikaga seotud tegevustest, on kinnitatud üliõpilase, juhendava õpetaja ja praktikarühma juhi allkirjaga ning koolijuhi poolt pitsatiga.

9. Üliõpilane koostab eneseanalüüsi (lähtudes õpetaja kutsestandardist, tase 7).

*Hindamiskriteeriumid:* analüüsitud on kõiki kutsestandardi aspekte, toodud välja oma tugevused ja arenguruum.

Õpetajakoolituse põhipraktika II lõppedes tehtud eneseanalüüs on üheks eelduseks õpetajakutse omistamisel.

**Juhendav õpetaja:**

* juhendab üliõpilast tunnikavade koostamisel;
* juhendab üliõpilast tundide ettevalmistamisel;
* viib läbi vestlusi pärast üliõpilase tunde, toetades seeläbi üliõpilase eneseanalüüsioskust;
* vaatleb vähemalt 2/3 tundidest;
* täidab kolme tunni kohta tunnivaatluslehed;
* täidab kutsestandardil baseeruva hinnagulehe;
* täidab koondhinnangulehe;
* annab täidetud hinnangulehed ja vaatluslehed üliõpilase kätte, üliõpilane lisab need enda praktikamappi;
* võimalusel osaleb ülikoolis toimuval lõppseminaril.